Predkladacia správa

Návrh nariadenia vlády Slovenskej republiky o zvýšení sumy príspevku pri narodení dieťaťa a o zvýšení súm príspevku rodičom, ktorým sa súčasne narodili tri deti alebo viac detí alebo ktorým sa v priebehu dvoch rokov opakovane narodili dvojčatá sa predkladá ako iniciatívny návrh Ministerstva práce, sociálnych vecí a rodiny Slovenskej republiky.

Príspevky sa s účinnosťou od 1. januára 1999 poskytujú ako štátne sociálne dávky a štát nimi prispieva rodinám pri vzniku významnej rodinnej udalosti – narodení dieťaťa na pokrytie výdavkov spojených so zabezpečením nevyhnutných potrieb novorodenca a  rodičom na zvýšené výdavky súvisiace so starostlivosťou o súčasne narodené tri deti alebo viac detí, alebo v priebehu dvoch rokov opakovanie narodené dvojčatá.  

Príspevok pri narodení dieťaťa sa jednorazovo poskytuje v sume 4 000 Sk  a  návrhom nariadenia vlády sa upravuje výška príspevku na sumu 4 320 Sk s účinnosťou od 1. septembra 2004.

Príspevok rodičom, ktorým sa súčasne narodili tri deti alebo viac detí alebo ktorým sa v priebehu dvoch rokov opakovane narodili dvojčatá sa poskytuje raz ročne v rôznej výške v závislosti od veku detí. Výška príspevku sa neupravovala od januára 1999 a pre dieťa do šesť rokov veku je 2 160 Sk,  pre dieťa od šesť do pätnásť rokov veku je 2 660 Sk  a pre dieťa vo veku pätnásť rokov je 2 840 Sk.  Návrhom nariadenia vlády sa upravujú sumy príspevku rodičom pre jednotlivé vekové kategórie detí v priemere o 210 Sk. 

Návrh nariadenia vlády nebude mať v roku 2004 dopad na zvýšenie objemu finančných prostriedkov rozpočtovaných v rámci kapitoly Ministerstva práce, sociálnych vecí a rodiny SR  a bude riešený v rámci existujúcich finančných prostriedkov. To platí aj na roky 2005 – 2007. Z toho dôvodu sa nevyhotovuje doložka finančných, ekonomických, environmentálnych vplyvov a vplyvov na zamestnanosť.

Materiál bol predložený na medzirezortné pripomienkové konanie 36 subjektom. Výsledok pripomienkového konania je súčasťou predkladaného materiálu.